Patvirtinta

Joniškio rajono savivaldybės tarybos

2012 m. birželio 28 d. sprendimu Nr. T-115

**Žmogaus palaikų gabenimo patologinės anatomijos tyrimams ar teismo medicinos ekspertizėms ir tyrimams, LAIKINO LAIKYMO (SAUGOJIMO) ir vienišų asmenų LAIDOJIMO JONIŠKIO RAJONO SAVIVALDYBĖJE TVARKOS APRAŠAS**

1. **BENDROSIOS NUOSTATOS**

1. Žmogaus palaikų gabenimo patologinės anatomijos tyrimams ar teismo medicinos ekspertizėms ir tyrimams, laikino laikymo (saugojimo) ir vienišų asmenų laidojimo Joniškio rajono savivaldybėje tvarkos aprašas (toliau – tvarkos aprašas) nustato žmogaus palaikų gabenimo patologinės anatomijos tyrimams ar teismo medicinos ekspertizėms ir tyrimams, žmogaus palaikų laikino laikymo (saugojimo) ir vienišų asmenų laidojimo tvarką Joniškio rajono savivaldybėje.

2. Tvarkos apraše vartojamos sąvokos atitinka Lietuvos Respublikos žmonių palaikų laidojimo įstatyme (Žin., 2007, Nr. 140-5763), Lietuvos Respublikos žmogaus mirties nustatymo ir kritinių būklių įstatyme (Žin., 1999, Nr. 30-712; 2002, Nr. 43-1601), Lietuvos Respublikos žmonių palaikų laidojimo įstatyme (Žin., 2007, Nr. 140-5763) ir kituose teisės aktuose vartojamas sąvokas.

**ii. Žmogaus palaikų gabenimo patologinės anatomijos tyrimams ar teismo medicinos ekspertizėms ir tyrimams TVARKA**

3. Konstatavus mirties faktą Lietuvos Respublikos žmogaus mirties nustatymo ir kritinių būklių įstatymo nustatyta tvarka, policijos ar prokuratūros pareigūnai iškviečia laidojimo paslaugų teikėją, sudariusį sutartį su Joniškio rajono savivaldybės administracija dėl žmogaus palaikų gabenimo, vežti žmogaus palaikus iš įvykio vietos.

4. Policijos ar prokuratūros pareigūnai pateikia žmogaus palaikus gabenančiam laidojimo paslaugų teikėjui pažymą, kurioje nurodo laidojimo paslaugų teikėjo iškvietimo laiką, vietą, mirusiojo vardą, pavardę (jei nežinoma, rašoma „nežinoma“), laidojimo paslaugų teikėją iškvietusio pareigūno pareigas, vardą, pavardę, telefono numerį ir iškvietimo priežastis.

5. Žmogaus palaikai gabenami tik specialiu transportu, policijos ar prokuratūros pareigūnams pateikus nukreipimą atlikti patologinės anatomijos tyrimus ar teismo medicinos ekspertizes ir tyrimus. Esant tvarkos aprašo 8 punkte nustatytoms aplinkybėms, žmogaus palaikai gabenami laikinai laikyti (saugoti). Atlikus teismo medicinos ekspertizes ir tyrimus ar patologinės anatomijos tyrimus, žmogaus palaikai pervežami į šarvojimo vietą.

6. Laidojimo paslaugų teikėjas turi atitikti Lietuvos Respublikos sveikatos apsaugos ministro 2007 m. birželio 15 d. įsakyme Nr. V-497 „Dėl Lietuvos higienos normos HN 91:2007 „Žmonių palaikų vežimas, laikymas, šarvojimas. Bendrieji higienos reikalavimai“ patvirtinimo“ (Žin., 2007, Nr. 68-2693) keliamus reikalavimus.

**III. ŽMOGAUS PALAIKŲ LAIKINO LAIKYMO (SAUGOJIMO) TVARKA**

7. Poilsio (švenčių) dienomis ir ne darbo laiku žmogaus palaikai vežami į laidojimo paslaugų teikėjo, kuris yra sudaręs sutartį su savivaldybės administracija dėl žmogaus palaikų laikino laikymo (saugojimo), veiklos vietą.

8. Laikino laikymo (saugojimo) paslauga gali būti teikiama šiais atvejais:

8.1. neaiški mirties priežastis, nustatyta ar įtariama smurtinė staigi arba netikėta mirtis arba mirusiajam jo paskutinio susirgimo metu nebuvo teikiama medicinos pagalba;

8.2. mirtis įvyko viešoje vietoje;

8.3. nenustatyta mirusiojo asmenybė;

8.4. nustatyta arba įtariama, jog mirtis įvyko nuo gamybinės traumos, apsinuodijimo, profesinės ligos, ypač pavojingos infekcinės ligos;

8.5. to reikalauja mirusiojo teisėtas atstovas;

8.6. kai miršta Joniškio rajono savivaldybėje gyvenę vieniši asmenys, neturintys giminių ar artimųjų, galinčių juos atsiimti ir palaidoti, arba kuriuos atsisako paimti ir palaidoti giminės ar artimieji, kada nėra smurtinės mirties požymių ir nenustačius, kad gali būti padaryta nusikalstama veika;

8.7. Joniškio rajono savivaldybėje gyvenusių ir mirusių vienišų asmenų po patologo anatominio tyrimo ar teismo medicinos tyrimų, kol nustatyta teisės aktų tvarka bus išduotas leidimas laidoti.

9. Laikino laikymo (saugojimo) paslauga gali būti teikiama ir kitais teisės aktų numatytais atvejais.

10. Laikino laikymo (saugojimo) paslaugos turi būti teikiamos visą parą (dvidešimt keturias valandas), septynias dienas per savaitę, neišskiriant darbo, poilsio ir šventinių dienų.

**IV. VIENIŠŲ ASMENŲ LAIDOJIMO TVARKA**

11. Vienišų asmenų laidojimo paslaugas sudaro:

11.1. laidojimo rūbų nupirkimas;

11.2. nuvykimas į morgą;

11.3. palaikų aprengimas;

11.4. palaikų nuvežimas į kapines;

11.5. duobės iškasimas;

11.6. karsto nuleidimas;

11.7. duobės užkasimas;

11.8. kapo ženklo su užrašu (kryžiaus su užrašu) pagaminimas;

11.9. kapo ženklo su užrašu (kryžiaus su užrašu) pastatymas.

12. Vienišų asmenų laidojimą organizuoja Joniškio rajono savivaldybės administracija, jeigu savivaldybės teritorijoje asmuo nuolat gyveno arba buvo nustatytas mirties faktas asmens, neturinčio nuolatinės gyvenamosios vietos. Tokiais atvejais laidojantis asmuo yra savivaldybės administracijos direktoriaus įgaliotas asmuo.

13. Įgaliotas asmuo, gavęs pranešimą iš policijos, asmens sveikatos priežiūros įstaigų ar kitų teisės aktais įgaliotų institucijų apie vienišo asmens mirties faktą ir medicininį mirties liudijimą, kreipiasi į Joniškio rajono savivaldybės administracijos Civilinės metrikacijos skyrių dėl mirties liudijimo, į seniūniją dėl leidimo laidoti išdavimo ir į savivaldybės administracijos Socialinės paramos skyrių dėl Lietuvos Respublikos paramos mirties atveju įstatyme (Žin., 1993, Nr. 73-1371; 2011, Nr. 77-3722) numatytos laidojimo pašalpos.

14. Įgaliotas asmuo informuoja laidojimo paslaugų teikėją dėl vienišo asmens palaidojimo ir pateikia reikiamus dokumentus. Laidojimo paslaugų teikėjas laidojimo paslaugas privalo teikti nepažeisdamas sveikatos apsaugos ministro nustatytų visuomenės sveikatos saugos, aplinkos ministro nustatytų laidojimo paslaugų teikimo kokybės, Joniškio rajono savivaldybės kapinių tvarkymo taisyklių ir kituose teisės aktuose nustatytų reikalavimų.

**V. BAIGIAMOSIOS NUOSTATOS**

15. Laidojimo paslaugų teikėjas, teikiantis žmogaus palaikų gabenimo, laikino laikymo (saugojimo), vienišų asmenų laidojimo paslaugas, parenkamas vadovaujantis Lietuvos Respublikos viešųjų pirkimų įstatymu (Žin., 1996, Nr. [84-2000](http://www3.lrs.lt/cgi-bin/preps2?a=30614&b=); 2006, Nr. 4-102).

16. Už žmogaus palaikų gabenimo, laikino laikymo (saugojimo), vienišų asmenų laidojimo paslaugas sumoka laidojantis asmuo.

17. Kitus tvarkos apraše nenumatytus žmogaus palaikų gabenimo, laikino laikymo (saugojimo), vienišų asmenų laidojimo paslaugų teikimo klausimus sprendžia Joniškio rajono savivaldybės administracijos direktorius.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_